Q=6	C=4	SS=4	LS=0	PS=4	DC=0	LC=0	SD=0	BS=0	G0=37	G1=18	G2=3	DLID=ber_Latn	BODY=Tayduda n Arrif: Anwar.. abrid ɣar trelli (2/4). | Le RIFAIN\nTayduda n Arrif: Anwar.. abrid ɣar trelli (2/4).\nUmi ɛdan 99 iseggusa zeg wami sbedden Irifiyen tayduda-nnsen. Lerifain ad idwel s isuraf ɣer deffer. Ad dd-newwec i imeɣareyn-nneɣ, ijjen rebɛa n iseddan. Nessawal dag-sen x mamec tebna tayduda d mayen yemsaren ar mani tuḍa.\nUmi bdan Irifiyen ad sugen..\nYeqqar Ruji Matyu areqqas n uɣemmis Afransis “Matin”. Belli amenɣi n wenwar yus-d awarni i waṭṭas n imenɣan imeẓẓyanen zeg umenzu 1921. Umi tessenta Spanya tettades-d ɣar tqebbar am Temsaman, Ayt tuzin d Ayt Waryiɣer. Deg wakud-nni idja Spanya nettat i d-isugen. Irifiyen ɣar min teɛqqaben ɣar udeffar.\ntayduda n Arrif\nMamec lexdayem n lɛesker war qqiment acnaw min yeɛdan. Bdan irifiyen ttsugen ra d nitni s djiret. Awarni i txessart n Tfarsit Ispunya ttɣiren amenni ɣa raḥen iseddyen n imenɣan nneɣni. Maca war tessin belli deg wass n 26 zi Arendan ittemqabaren aked umenzu n Yunyu ira ssewjjaden Irifiyen ijjen usugi d ameqqran xef Ddhar Ubarran. Dag-s ɣa sqasen Irifiyen ict twarat nneɣni Spanya ict txessart d tamrẓagt.\nAy ya Ddhar ubarran ay ssus n yixsan\nDdhar Ubarran ɣar-neɣ neccin Irifiyien ittwassen ujar zeg imenɣan nneɣni. Xaf-s ifetrent temɣarin izran. S drus irifiyen nɣin ujar n 150 Ispunya. Day-s isxedmen imjahden Irifiyen imeyra ḥuma ad wten Ispunya. Yeqqar Jerman Ɛeyyac :\n“s mgal mammec idja yettɣir Bringeyyir d Silbistri. Belli amenɣi n Ddhar ubarran d netta ɣa yarnin di taryazt i yrifiyen … Netta i yejjin Mulay muḥend ad issecmeḍ marra iɣarruba-nnes. Arrin-t tiqebbar marra d amɣar-nnsent ḥuma ad tent-yawi ɣar trennawt. Deg wass-nni yekkar umenɣi mgal i Uruppa taympiryalect. Netta amenɣi aɣerfan amezwaru … Deg wemkan-nni deg wakud-nni i yessneta umeɣni n Arrif”.\nDi 21 Yulyuz ad isscen aydud Arrif i umaḍal umi qqaren Tirelli\nAwarni i Ddhar Ubarran ad ṭṭfen Irifiyen aṭṭas imucan. Zzay-sen Sidi Dris di Temsaman d Tizi ɛezza. Bac ad awḍen ad qessen mamec ma tegga ca n twiza zi Mritc ɣar Silbistri. Qessen-tt nican di tnayen n twaratin awrud ma ad yekkar umenɣi n wanwar deg ussan n 19 d 16 n yulyuz. Awarn-as ad yemsar umenɣni zi ɣa ttwassnen Irifiyen ɣar umaḍal amen ikmer deg wass n 21 n yulyuz. Mani Spanya ad tqass tanya taxssart-nnes i war iqeṭṭin zzat Irifiyen. Di 21 zi 07 ad isscen aydud-a ameẓẓyan amaḍal mecḥar tsekk°a tirelli.\nXminni i ndakk°ar ɣar igumad (les résultats) n wenwar. Netaff imarezzuten deg umezruy ttemsbḍan xef waṭṭas: Jar Rubirt Furnu i yennan aqqa Irifiyen nɣin ujar zi 18,000 Uspanyu d d inniḍen i yeqqaren qell.\nSilbistri ira irezzu ad isu atay deg uxxam n Mulay muḥend ɣar umeggar inɣa ixf- ines di texzant am ca n tyaziḍt d tamagg°adt. Mani imerdas-nnes idja sessen ibeccicen-nsen ak ssekk°ar.\nAwarni i wmenɣni n wenwar idja ixes ajiniral Nabaru ad imezzeɣ xf uɛarwi. Maca ɛawed tani ad d-asen imjahden irifiyen ad ten-wsqen zi senni di min ittwasssen s rɛahed uɛarwi. Di 02 ɣuct Nadur d Serwan ad ɣars tiri tirelli, di 09 ɣuct Spanya war ɣar-s yettɣimi mɣir Mritc d sebta d teyzirin iceffaren.\nMaca azegal i yegga Mulay muḥend netta umi war yejji ljic Arifi ad yadef ɣar Mritc. ɛawed umi war yudif ɣar Fas deg yeffus n Tayduda. Imri yemsar wadaf a d usrillet ad tiri teffeɣ ṣpanya d Fransa qaɛ zi Arrif, amec yenna Saɛid Lxeṭṭabi. Tidet azegal-a netta zeg imentilen ɣa yejjen tayduda tarrifect ad tuḍa.\nɣer ɛawed : Tayduda n Arrif : Min iɛna Mulay Muḥend ? (1/4)\nTwattun: Aya Ddhar ubarran\nTayduda n Arrif : Ha mamec sbedden Irifiyen Tayduda (3/4) | Le RIFAIN 20 septembre 2020 ɣa 11 11 20 09209\n[…] ɣer ɛawed : Tayduda n Arrif: Anwar.. abrid ɣar trelli (2/4). […]